KIRJALLINEN KYSYMYS E-2518/02

esittäjä(t): Dorette Corbey (PSE)ja Margrietus van den Berg (PSE) komissiolle

(10. syyskuuta 2002)

Aihe: Geneettisesti muunnettu ruoka-apu kehitysmaille

Tietoomme on tullut, että kehitysmaille tyrkytetään muuntogeenisiä organismeja ruoka-avun muodossa. Sambia harkitsee geneettisesti muunnetuista eristä kieltäytymistä, Zimbabwe hyväksyy muunnetut elintarvikkeet ainoastaan jauhetussa muodossa ja Mosambik ei salli geneettisesti muunnetun materiaalin kuljetuksia alueellaan.

1. Onko komission tietoon tullut tapauksia, joissa kehitysmaille on tarjottu geneettisesti muunnettua ruoka-apua ja joissa ne eivät siten voineet valita elintarvikkeita, jotka eivät sisällä GMO:ta?

2. Onko tämä käytäntö vastoin bioturvallisuutta koskevaa Kartagenan pöytäkirjaa?

3. Onko komission tietoon tullut tapauksia, joissa kehitysmaiden viennissä esiintyi ongelmia sen jälkeen, kun maanviljelijät olivat käyttäneet geneettisesti muunnettua ruoka-apua siemenviljana?

4. Onko komissio kanssamme samaa mieltä siitä, että vastaanottavien valtioiden on voitava valita GMO:sta vapaata ruoka-apua?

Poul Nielsonin komission puolesta antama vastaus

(18. lokakuuta 2002)

Komission tietoon ei ole tullut tapauksia, joissa kehitysmaiden olisi ollut pakko ottaa vastaan geneettisesti muunnettua ruoka-apua. Komission tietojen mukaan tapauksissa, joissa maat ovat kieltäytyneet geneettisesti muunnetusta ruoka-avusta, avunantajat ovat parhaansa mukaan noudattaneet niiden toivomuksia ja pyrkineet löytämään vaihtoehtoisia tuotteita, jotka eivät sisällä muuntogeenistä ainesta. Etelä-Afrikan osalta tilanne on kuitenkin se, että jo ruoka-avun tarpeen määrä, tarvittava logistiikka ja kustannukset huomioon ottaen amerikkalaisen ruoka-avun korvaamiseen kokonaisuudessaan ei ole riittävästi varoja. Tällä hetkellä Sambia kieltäytyy geneettisesti muunnetusta ruoka-avusta ja Mosambik ja Zimbabwe hyväksyvät sen ainoastaan jauhetussa muodossa. Mosambik sallii geneettisesti muunnetun ruoka-avun kuljetukset alueellaan ainoastaan ilmatiiviissä astioissa.

Cartagenan bioturvallisuuspöytäkirjan mukaisesti tarkoituksellisesti ympäristöön levitettävien muuntogeenisten organismien vientiin sovelletaan tosiasioihin perustuvaa ennakkosuostumusmenettelyä. Ruoka-avussa ei tarkalleen ottaen ole kyse tästä. Pöytäkirjan 11 artiklan 4 kohdan mukaisesti sopimuspuolet voivat tehdä päätöksen elintarvikkeena tai rehuna käytettävien tai jalostukseen tarkoitettujen geneettisesti muunnettujen organismien tuonnista kansallisen lainsäädäntönsä mukaisesti, mikäli se on pöytäkirjan tavoitteiden mukainen. Pöytäkirjan 18 artiklan mukaisesti asiakirjoissa, jotka liittyvät elintarvikkeena tai rehuna käytettäviin tai jalostukseen tarkoitettuihin muunnettuihin organismeihin, on oltava maininta, että tuote saattaa sisältää geneettisesti muunnettuja organismeja. Lisäksi 11 artiklan 6 kohdan mukaisesti kehitysmailla, joilla ei ole asianmukaista kansallista lainsäädäntöä, voivat ilmoittaa tekevänsä elintarvikkeena tai rehuna käytettävien tai jalostukseen tarkoitettujen geneettisesti muunnettujen organismien ensimmäistä tuontia koskevan päätöksen riskinarvioinnin perusteella ja 270 päivän kuluessa. Tämän vuoksi geneettisesti muunnettuja organismeja sisältävän ruoka-avun tyrkyttäminen loukkaisi sopimuspuolille 11 artiklan mukaisesti kuuluvaa oikeutta ja olisi pöytäkirjan säännösten vastaista. On kuitenkin muistettava, että: i) Yhdysvallat ei ole allekirjoittanut pöytäkirjaa, ja että ii) pöytäkirja ei ole vielä voimassa, ja tällä hetkellä ainoastaan allekirjoittajat ovat (vilpittömän mielen periaatteen mukaisesti) velvollisia olla toimimatta pöytäkirjan tavoitteiden vastaisesti.

Komission tiedossa ei ole, että maissin sisältämä geneettisesti muunneltu aines olisi vaikeuttanut kehitysmaiden maissin vientiä yhteisöön. Ongelmia aiheutuisi ainoastaan, jos maat pyrkisivät viemään sellaisia muuntogeenisiä lajikkeita, joiden markkinointi yhteisössä on kielletty. Etelä-Afrikan osalta olisi huomattava, että sillä on tällä hetkellä hyvin vähän maissin tai siitä johdettujen tuotteiden vientiä yhteisöön.

Komissio on täysin samaa mieltä siitä, että avunsaajien on voitava valita vapaasti ja tietoon perustuen joko tuotteita, jotka sisältävät, tai jotka eivät sisällä geneettisesti muunneltua ainesta.